**OBRAZLOŽENJE OPĆEG DIJELA ČETVRTIH IZMJENA I DOPUNA PRORAČUNA**

**GRADA NOVSKE ZA 2019. GODINU**

**PRAVNI OSNOV**

Odredbama članka 7. Zakona o proračunu („Narodne novine“, broj 87/08, 136/12 i 15/15) propisano je da, ako se tijekom proračunske godine, zbog izvanrednih nepredviđenih okolnosti povećavaju rashodi i izdaci, odnosno smanje prihodi i primici, proračun mora uravnotežiti pronalaženjem novih prihoda i primitaka, odnosno smanjenjem predviđenih rashoda i izdataka. Uravnoteženje proračuna provodi se tijekom proračunske godine izmjenama i dopunama proračuna prema postupku za donošenje proračuna.

**OBRAZLOŽENJE**

Četvrtim Izmjenama i dopunama Proračuna iskazano je povećanje proračuna za 1.930.750,00 kn ili za 1,59 %, tako da plan proračuna iznosi 123.318.331,00 kn.

Razvoj gaming industrije na našem području rezultirao je povećanjem broja zahtjeva za sufinanciranje Mjere 2. podmjere 2.2. Potpore za poduzetnike početnike s ostvarenom potporom Hrvatskog zavoda za zapošljavanje u sektoru gaming industrije. Upravo zbog osiguranja dostatnih sredstava za sufinanciranje ove podmjere pokrenut je postupak četvrtih Izmjena i dopuna Proračuna Grada Novske.

**PRIHODI**

*Prihodi poslovanja* iskazani su sa povećanjem za 1.000.000,00 kn, tako da plan iznosi 94.905.633,00 kn. U strukturi prihoda poslovanja iskazano je povećanje proračuna na ime prihoda od poreza i prireza. Realizacija navedenog prihoda je u granicama očekivanog, iznosila je 50 % u trenutku sastavljanja ovih izmjena i dopuna proračuna.

*Prihodi od prodaje nefinancijske imovine* povećani su za 930.750,00 kn te plan iznosi 2.594.535,00 kn. Povećanje prihoda iskazano je na prihodima od prodaje materijalne imovine, tj. zemljišta u vlasništvu Grada. Povećanje prihoda od prodaje zemljišta planira se na ime prodaje zemljišta u Poduzetničkoj zoni Novska.

**RASHODI**

*Rashodi poslovanja* iskazani su s povećanjem za 1.073.450,00 kn, tako da plan iznosi 55.264.694,00 kn. Najveće povećanje rashoda poslovanja iskazano je na rashodima subvencija. Rashodi subvencija iskazani su s povećanjem za 1.000.000,00 kn. Iznos plana je usklađen s pristiglim zahtjevima i upitima za sufinanciranje poduzetnika početnika u gaming industriji. Ovim povećanjem ukupan iznos predviđen za tu namjenu iznosit će 1.105.000,00 kn što obuhvaća sufinanciranje 17 novih poduzetnika u području gaming industrije. Rashodi dodatnih ulaganja na nefinancijskoj imovini povećani su za 857.000,00 kn, a odnose se na planiranje rashoda stručnog nadzora, koordinatora zaštite na radu te projektantskog nadzora na projektu *Klaster kulture na temeljima kulturne baštine povijesne jezgre Novske*.

Rashodi za usluge povećani su 73.750,00 kn zbog osiguranja sredstava za realizaciju projekta Razvoj infrastrukture širokopojasnog interneta. Ugovor za izradu potrebne dokumentacije nije u cijelosti realiziran prethodne godine te se ovim izmjenama osiguravaju sredstva za njegovu realizaciju.

PROČELNICA

Marica Vitković